Jónas á nú eins og fyrr mikið erindi til okkar núlifandi Íslendinga enda var hann náttúrufræðingur og náttúruunnandi . Sveitastrákurinn úr Öxnadalnum fylgdi honum alla tíð , alla leið til Kaupmannahafnar . Það er líka einkennandi fyrir Íslendinga að vera umhugað um landið sitt og uppruna hvar sem þeir ala manninn . Jónas á líka sérstakan sess í hjarta framsóknarmanna því orðið framsókn er nýyrði skáldsins sem kom fyrst fram í þýðingu Jónasar á kennslubók í stjörnufræði . Þessi áratugur hefur einkennst af sársaukafullu uppgjöri við þennan tíma og öllu því vantrausti og tortryggni sem hruninu fylgdi . Það tekur langan tíma að græða þau sár og lægja öldur tortryggninnar . Sú ríkisstjórn sem nú er við völd var mynduð til að ná sátt í samfélaginu , skapa jafnvægi og vinna að mikilvægum uppbyggingarmálum á innviðum samfélagsins . Niðurstaða samninganna var hófsöm og hlúði fyrst og fremst að kjörum þeirra lægst launuðu og þá ekki síst með útspili ríkisstjórnarinnar í húsnæðismálum . Því öll viljum við að fólk njóti almennilegra lífskjara á landinu okkar . Það verður einnig að taka inn í reikninginn að á Íslandi er félagslegur hreyfanleiki mikill , jafnvel einn sá mesti í heiminum . Þar skiptir góður stuðningur við námsmenn miklu máli og eitt mikilvægasta mál þingsins næstu mánuðina er frumvarp mennta - og menningarmálaráðherra um nýjan menntasjóð námsmanna þar sem mikilvægi menntunar fyrir þjóðfélagið allt er undirstrikað . Ég vil einnig sérstaklega nefna að skömmu fyrir jól var samþykkt frumvarp félags - og barnamálaráðherra um lengingu fæðingarorlofs úr níu mánuðum í tólf . Stjórnmál eru mikilvægur þáttur í samfélagsgerð okkar . Það er í stjórnmálunum sem leikreglur samfélagsins eru settar . Það er í stjórnmálunum sem tónninn er sleginn og drög lögð að betra samfélagi . Stjórnmál Framsóknar eru stjórnmál umbóta og sátta , ekki byltinga . Fyrir mér eiga stjórnmál að gefa fólki von , þau eiga að sameina fólk frekar en sundra . Það er líka augljóst í mínum huga að sundrungin er af hinu illa og drepur niður þær framfarir sem samtakamátturinn kallar fram . Stærsta verkefni samtímans snýr að loftslagsmálunum . Skiptir þá engu hvort fólk talar um hamfarahlýnun , hlýnun jarðar , súrnun sjávar eða neyðarástand í loftslagsmálum : verkefni okkar allra , ekki síst stjórnmálanna , er að taka með ábyrgum hætti á loftslagsvandanum . Þá er verkefni stjórnmálamanna ekki hvort taka skuli á vandanum heldur hvernig það er gert . Þar er að mörgu að hyggja , ekki síst þarf að huga að því að það bitni ekki á þeim sem minna mega sín . Það er verkefni einstaklinga og atvinnulífs en stjórnmálin þurfa að varða leiðina að markmiðinu . Það er ljóst að markmiðinu verður ekki náð nema með samvinnu og sátt . Ungt fólk , í sumum tilfellum á barnsaldri , hefur leitt umræðuna um loftslagsmálin . Það er mikilvægt að þetta unga fólk komi með sína sterku rödd inn í stjórnmálaflokkana og láti til sín taka á þeim vettvangi . Íslensk stjórnvöld hafa lagt sig eftir því að hlusta á áhyggjuraddir unga fólksins og því er jarðvegurinn innan flestra íslenskra stjórnmálaflokka góður fyrir þetta öfluga hugsjónafólk . Loftslagsváin er ekki eini vandinn sem við stöndum frammi fyrir . Ríkisstjórnin steig mikilvægt skref síðastliðið vor þegar því var lýst yfir að Ísland ætlaði fyrst þjóða að banna sölu og dreifingu matvæla sem innihalda tilgreindar sýklalyfjaónæmar bakteríur . Vísindamenn hafa bent á að ef ekki verði brugðist við muni fleiri deyja af völdum sýklalyfjaónæmis árið 2050 en deyja af völdum krabbameins . Aðra aðsteðjandi hættu benti Þorgrímur Þráinsson , lýðheilsufrömuður og rithöfundur , á í pistli fyrr í vetur og það er að samkvæmt tölum Alþjóðaheilbrigðismálastofnunarinnar fái fjögur af hverjum fimm börnum ekki næga daglega hreyfingu . Það er því ekki síður mikilvægt að við , hin fullorðnu , hvetjum börnin okkar til að hreyfa sig til að byggja sterkari grunn fyrir heilsu fullorðinsáranna . Fyrir skemmstu urðum við mörg fyrir áfalli þegar fárviðri gekk yfir norðanvert landið með skelfilegum afleiðingum . Ofviðrið leiddi í ljós brotalamir í kerfum okkar og þá sérstaklega hvað viðkemur raforkuöryggi . Við höfum náð undraverðum og einstökum árangri á heimsvísu þegar kemur að útbreiðslu háhraðanets og stórsókn í samgöngumálum er hafin . Greinilegt er að við þurfum að horfa til eflingar raforkukerfisins á sama hátt og samhliða vinna að jöfnum raforkukostnaðar – sami dreifikostnaður um allt land enda auðlindin í eigu þjóðarinnar allrar . Framsókn hefur sýnt það í störfum sínum í ríkisstjórninni að flokkurinn hugsar um hag almennings og hefur hugrekki og kraft til að leysa erfið verkefni . Íbúar höfuðborgarsvæðisins munu finna fyrir því þegar ráðist verður í framkvæmd samgöngusáttmálans en með gerð hans var áratuga frost í samskiptum ríkisins og sveitarfélaganna úr sögunni . Því eins og saga Íslands á lýðveldistímanum kennir okkur þá er samvinnan lykillinn að því að bæta samfélagið . Ég óska landsmönnum öllum gleðilegs árs . Ég hlakka til að vinna áfram að umbótamálum með sterkri og framsýnni ríkisstjórn . Sigurður Ingi Jóhannsson , samgöngu - og sveitarstjórnarráðherra og formaður Framsóknar . Greinin birtist fyrst í Morgunblaðinu 31. desember 2019 .